Endnu en pris til Stiften-journalist | Aarhus | stiften.dk
Endnu en pris til Stiften-journalist
Publiceret 30. januar 2018 kl. 19:03
Med til prisen følger også en pengepræmie på 50.000 kroner. Det er Morten Svith til venstre og redaktionschef Thomas Nielsen-Grøn til højre. Foto: Erhvervsjournalistprisen
Århus Stiftstidendes journalist Morten Svith har vundet Erhvervsjournalistprisen for sine historier om Teknik og Miljø.
AARHUS: Det er blevet kaldt en af de største skandaler i dansk kommunalhistorie, og gennem sit arbejde har Morten Svith afdækket flere tvivlsomme og endda ulovlige forhold i Aarhus Kommunes afdeling for Teknik og Miljø. Tirsdag aften fik Morten Svith så en pris mere til samlingen - Erhvervsjournalistprisen.
- Han har skabt fokus på en historie, der ville have vakt langt større opsigt, hvis den havde udspillet sig i København, og sikrede sig en klar vinderposition ved afstemningen, lød det fra Henrik Tüchsen, der er redaktionschef hos Watch Medier.
Prisen er stiftet af analyse- og konsulenthuset Aalund og med den følger også 50.000 kroner. Erhvervsjournalistprisen er særlig, fordi det er en afstemning blandt 470 danske erhvervsjournalister, hvor flertallet altså havde stemt på Morten Svith. Bland begrundelserne lød blandt andet:
Forbilledligt journalistisk graverarbejde.
Leverer stærk traditionel, undersøgende lokaljournalistik på andre præmisser end de andre store medier.
Fremragende journalistisk arbejde på et medie, der mandskabsmæssigt er skåret ned til sokkeholderne.
Tidligere på året har Morten Svith vundet Spadestiksprisen og været nomineret til årets Cavlingpris.
Blomster fra borgmester til journalist: Skandalesagen var alvorlig, men nødvendig
Cavlingpris: Morten Svith har et vigtigt budskab til dig